b'\n_START_ARTICLE_\nBairam Curis\n_START_SECTION_\nIstorija\n_START_PARAGRAPH_\nSenov\xc4\x97s laikais \xc5\xa1ios vietov\xc4\x97s buvo apgyvendintos jau nuo akmens am\xc5\xbeiaus. Vienos pirmiausi\xc5\xb3 \xc5\xa1ias teritorijas apgyvendino senosios \xc5\xa1i\xc5\xb3 viet\xc5\xb3 gyventojos\xc2\xa0\xe2\x80\x93 ilyr\xc5\xb3 gentys. Bairam Curis, kaip ir visa dabartin\xc4\x97s Albanijos teritorija, nuo seno buvo senov\xc4\x97s valstybi\xc5\xb3 Makedonijos, Romos imperijos\xc2\xa0\xe2\x80\x93 sud\xc4\x97tyje, kuri\xc5\xb3 kult\xc5\xabra labai smarkiai paveik\xc4\x97 vietos gyventojus ir j\xc5\xb3 kult\xc5\xabr\xc4\x85._NEWLINE_Ankstyvaisiais viduriniais am\xc5\xbeiais miesto apylink\xc4\x97s, kaip ir did\xc5\xbeioji dalis Balkan\xc5\xb3, patyr\xc4\x97 intensyvi\xc4\x85 slav\xc5\xb3 gen\xc4\x8di\xc5\xb3 invazij\xc4\x85. Dabartin\xc4\x97 miesto teritorija ilg\xc4\x85 laik\xc4\x85 priklaus\xc4\x97 Bizantijos imperijai, v\xc4\x97liau Bulgarijos ir Serbijos karalyst\xc4\x97ms, Epyro Despotijai, kol XV a. galiausiai atiteko Osman\xc5\xb3 imperijai, kuriai valdant prad\xc4\x97jo plisti islamas. Osman\xc5\xb3 imperijos laikais yra minimas Kolgecajaus (Kolgecaj) kaimas, kurio vietoje v\xc4\x97liau ir i\xc5\xa1augo dabartinis miestas._NEWLINE_1912\xc2\xa0m., Albanijai paskelbus nepriklausomyb\xc4\x99, \xc5\xa1is miestas atiteko naujai susik\xc5\xabrusiai valstybei, ta\xc4\x8diau prasid\xc4\x97jus I pasauliniam karui, miestas bei jo apylink\xc4\x97s buvo u\xc5\xbeimtos Serbijos, Juodkalnijos ir Austrijos-Vengrijos armij\xc5\xb3._NEWLINE_II pasaulinio karo i\xc5\xa1vakar\xc4\x97se, 1939\xc2\xa0m., kaip ir visa Albanija, buvo okupuotas Italijos kariuomen\xc4\x97s, 1943\xc2\xa0m. miestas buvo okupuotas fa\xc5\xa1istin\xc4\x97s Vokietijos, kol 1944\xc2\xa0m. galutinai i\xc5\xa1vaduotas vietos komunist\xc5\xb3 partizan\xc5\xb3._NEWLINE_Iki pat XX a. vidurio, miestas tebuvo tik ne\xc5\xbeymi gyvenviet\xc4\x97, netur\xc4\x97jusi pakankamai didel\xc4\x97s ekonomin\xc4\x97s ir socialin\xc4\x97s reik\xc5\xa1m\xc4\x97s. Miesto reik\xc5\xa1m\xc4\x97 i\xc5\xa1augo \xc4\xaf vald\xc5\xbeia at\xc4\x97jus komunistams ir prad\xc4\x97jus vykdyti planin\xc4\x99 \xc5\xa1alies industrializacij\xc4\x85._NEWLINE_\xc5\xbdlugus komunistiniam re\xc5\xbeimui ir \xc5\xa1aliai pasukus rinkos ekonomikos keliu, miestas patyr\xc4\x97 didel\xc4\x99 ekonomin\xc4\x99 kriz\xc4\x99 bei kartu su regionu, i\xc5\xa1lieka vienu skaud\xc5\xbeiausi\xc5\xb3 Albanijos miest\xc5\xb3. Kosovo konflikto metu, mieste buvo susitelkusi nema\xc5\xbea dalis alban\xc5\xb3 pab\xc4\x97geli\xc5\xb3. Apr\xc5\xabpinimo bazes mieste ir netoli jo buvo \xc4\xafk\xc5\xabrusi teroristin\xc4\x97 Kosovo i\xc5\xa1laisvinimo armija (U\xc3\x87K)._NEWLINE_Miesto pavadinimas yra tapatus vieno i\xc5\xa1 XX a. prad\xc5\xbeios Albanijos kovotoj\xc5\xb3 u\xc5\xbe \xc5\xa1alies nepriklausomyb\xc4\x99\xc2\xa0\xe2\x80\x93 Bairam Curio vardui, kovojusiam prie\xc5\xa1 Osman\xc5\xb3 imperijos jung\xc4\x85, kurio garbei miestas ir yra pavadintas. Iki 1952\xc2\xa0m. miestas buvo vadinamas Dragobijos vardu.\n_START_SECTION_\nGyventojai\n_START_PARAGRAPH_\n2011 m. gyventoj\xc5\xb3 sura\xc5\xa1ymo duomenimis mieste gyveno 5 340 \xc5\xbemon\xc4\x97s.\n_START_SECTION_\nArchitekt\xc5\xabra ir archeologija\n_START_PARAGRAPH_\nD\xc4\x97l istorijos b\xc4\x97gyje i\xc5\xa1likusio menko miesto ekonomino ir socialinio vaidmens, mieste n\xc4\x97ra daug turtingos architekt\xc5\xabros pavyzd\xc5\xbei\xc5\xb3. Miesto architekt\xc5\xabra pakankamai skurdi, jame dominuoja komunistinio re\xc5\xbeimo laikais pastatyti pastatai.'